2018/0227 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta Digitaalinen Eurooppa -ohjelman perustamisesta vuosiksi 2021–2027 annettavan Euroopan parlamentin ja neuvoston asetuksen hyväksymiseen

(ETA:n kannalta merkityksellinen teksti)

1.Tausta

Päivä, jona ehdotus toimitettiin Euroopan parlamentille ja neuvostolle (COM(2018) 434 final – 2018/0227 COD) 6. kesäkuuta 2018 Päivä, jona neuvosto pääsi yhteisymmärrykseen yleisnäkemyksestä 29. marraskuuta 2018 Ensimmäisen kolmikantakokouksen päivämäärä 13. helmikuuta 2019 Pysyvien edustajien kokouksessa hyväksytyn osittaisen alustavan kompromissiratkaisun (yhteisymmärrys) päivämäärä 13. maaliskuuta 2019 Päivä, jona Euroopan parlamentti vahvisti ensimmäisen käsittelyn kantansa: 17. huhtikuuta 2019 Toisen kolmikantakokouksen (lopullinen) päivämäärät 14. joulukuuta 2020 Päivä, jona pysyvien edustajien komiteassa saavutettiin poliittinen yhteisymmärrys 18. joulukuuta 2020 Päivä, jona Euroopan parlamentin ITRE-valiokunta äänesti kompromissiratkaisun hyväksymisestä 14. tammikuuta 2021 Päivä, jona neuvoston ensimmäisen käsittelyn kanta vahvistettiin 16. maaliskuuta 2021

2.Komission ehdotuksen tavoite

Digitaalinen Eurooppa -ohjelma on keskeinen osa monivuotista rahoituskehystä (2021–2027) koskevaan ehdotukseen sisältyvää komission kattavaa vastausta digitalisaation aiheuttamaan haasteeseen.

Ehdotuksen tavoitteena on perustaa rahoitusväline digitalisaation hyötyjen maksimoimiseksi EU:n kansalaisille, yrityksille ja julkishallinnoille vahvistamalla EU:n digitaalisia valmiuksia viidellä keskeisellä alalla (niin sanotut ”erityistavoitteet”), jotka ovat suurteholaskenta, tekoäly, kyberturvallisuus ja luottamus, pitkälle viety digitaalinen osaaminen sekä käyttöönotto, digitaalisten valmiuksien paras käyttö ja yhteentoimivuus.

Digitaalinen Eurooppa on investointiohjelma, jonka tavoitteena on kehittää EU:n strategisia digitaalisia valmiuksia ja helpottaa digitaaliteknologioiden saamista laajalti Euroopan kansalaisten ja yritysten käyttöön. Se liittyy unionin keskeisiin painopisteisiin, erityisesti vihreään ja digitaaliseen siirtymään sekä sisämarkkinoiden häiriönsietokykyyn. Ohjelmassa keskitytään aloihin, joilla yksikään jäsenvaltio ei yksin pysty varmistamaan digitaalisen siirtymän onnistumisen edellyttämää tasoa. Huomiota kiinnitetään myös niihin aloihin, joilla julkisilla menoilla on suurin vaikutus. Sovitut kokonaismäärärahat ovat 7,59 miljardia euroa (käypinä hintoina).

3.Huomautukset neuvoston kannasta

Neuvoston kanta heijastaa kaikilta osin kolmikantaneuvotteluissa saavutettua sopimusta. Merkittävimmät komission ehdotukseen tehdyt muutokset ovat seuraavat:

–Unionin taloudellisten etujen suojaaminen. Johdanto-osan kappale, jossa viitataan yleiseen ehdollisuusjärjestelmään unionin talousarvion suojaamiseksi oikeusvaltioperiaatteen loukkauksilta, jotka vaikuttavat sen moitteettomaan varainhoitoon tai unionin taloudellisten etujen suojaamiseen, mukautettiin mekanismin osalta sovittuun sanamuotoon. Komissio kannatti tällaista yhdenmukaistamista.

–Digitaalinen Eurooppa -ohjelman sovittaminen yhteen monivuotisen rahoituskehyksen 2021-2027 keston kanssa. Komissio kannatti tavoitetta varmistaa jatkuvuus siinä tapauksessa, että siirtyminen tulevaan monivuotiseen rahoituskehykseen viivästyy, tulkitsematta sovittuja säännöksiä siten, että ohjelmaa jatkettaisiin automaattisesti.

–Taannehtivuuslauseke. Ehdotettuun asetukseen lisättiin taannehtivuussäännöksiä, joilla varmistetaan jatkuvuus tuen antamisessa aikaisemmin aloitettuihin toimiin, joita nyt tuetaan Verkkojen Eurooppa -välineestä sekä eurooppalaisia julkishallintoja, yrityksiä ja kansalaisia palvelevia yhteentoimivuusratkaisuja sekä yhteisiä toteutuspuitteita koskevasta ohjelmasta (ISA2), ja jotta täytäntöönpano olisi mahdollista monivuotisen rahoituskehyksen 2021–2027 alusta alkaen. Komissio kannatti tätä lisäystä.

–Ilmasto. Koko monivuotisen rahoituskehyksen ilmastomenojen kokonaistavoite (alun perin 25 prosenttia) päivitettiin 30 prosentiksi. Biologista monimuotoisuutta koskeva tavoite. Biologista monimuotoisuutta koskevan vakiokappaleen sisältö eli rahoitusosuus biodiversiteettimenoja koskevaan tavoitteeseen lisättiin ilmastotavoitetta koskevaan johdanto-osan kappaleeseen. Komissio hyväksyi ilmastotavoitteen päivittämisen ja biologista monimuotoisuutta koskevan tavoitteen lisäämisen tekstiin.

–Määrärahojen jakautuminen erityistavoitteiden kesken ja yhteentoimivuuden kokonaismäärärahat. Erityistavoitteisiin osoitettuja määrärahoja vähennettiin suhteessa alkuperäisen ehdotuksen painotukseen ja tasapainoon (erityistavoitteiden lineaarinen/suhteellinen leikkaus) siten, että varmistettiin kuitenkin yhteentoimivuuden rahoituspuitteet. Komissio kannatti alkuperäisen ehdotuksen painotuksen ja tasapainon säilyttämistä.

–Niiden säännösten horisontaalinen yhdenmukaistaminen, jotka liittyvät Digitaalinen Eurooppa -ohjelmaan yhteistyössä hallinnoitavista varoista siirrettyjen käyttämättä jääneiden varojen takaisin siirtämiseen. Ehdotukseen sisällytettiin säännöksiä, jotka liittyvät Digitaalinen Eurooppa -ohjelmaan yhteistyössä hallinnoitavista varoista siirrettyjen käyttämättä jääneiden varojen siirtämiseen takaisin, mikä vastaa Horisontti Eurooppa -puiteohjelmassa omaksuttua lähestymistapaa. Komissio esitti 8. maaliskuuta 2019 lausuman, jossa se ilmaisi vastustavansa yhteisymmärrystä niiden säännösten osalta, jotka koskevat varojen siirtoa (9 artiklan 5 kohta) ja yhteisrahoitusta.

–Työohjelmien hyväksyminen. Kaikki osapuolet sopivat, että työohjelmat hyväksytään täytäntöönpanosäädöksillä tarkastelumenettelyä (komitologiamenettelyä) noudattaen. Lisäksi päästiin yhteisymmärrykseen delegoitujen säädösten käytöstä liitteen 1 muuttamiseksi.